VEGA præsenterer

**Søren Huss indkapsler med eminent lyrik livet i mol og dur**

*Sangskriveren er hoppet i skriverskjul for at indspille nyt materiale. Mon ikke vi får mulighed for at høre en forsmag den 18. oktober, når han står på den store scene i VEGA.*

Søren Huss udgav sit 3. studiealbum *Mitlivsvisen* i november 2017, der langsomt men taktfast gik sin sejrsgang med over 10.000 solgte eksemplarer og fik sidste år en Steppeulv for årets album.

Søren Huss cementerede sit navn som en af Danmarks bedste sangskrivere, da han tilbage i 2010 udgav debutalbummet *Troen & Ingen*. Med et organisk lydbillede fortættet af smukke melodilinjer, lavmælte trommer og klaver beskrev Søren Huss på smukkeste vis den mørke melankoli, der strømmer ned over en, når man skal genvinde troen på livet efter en lang sorgproces.

*”Hans stemme er en af danskrockens mest udtryksfulde, når man ikke er bange for patos. Derfor formår han også at fremføre de dybt personlige sange med en troværdighed, som kun de få vil kunne præstere.” skrev Gaffa den gang.* I dag er der mere dur over sangene:   
  
*”I modsætning til Huss’ to foregående og fremragende soloudgivelser (Troen og Ingen og Oppe og Ned) springer han denne gang ud som en nyudklækket neo-troubadour og samtidsskjald, der for alvor træder ud af skyggen og finder sjælefred i lyset – i modsætning til at befinde sig i det afgrundsdybe mørke, han famlede rundt i på de to foregående album.”*

Søren Huss er kendt for sit intime nærvær med publikum. Sangskriveren skaber magiske stunder, der giver stof til eftertanke. Lyrikken er en tur de force i det levede liv med alle dens op- og nedture. Det er alt fra den uoverkommelige opvask til den berusende forelskelse.

**Fakta om koncerten:**  
Søren Huss (DK)  
Søndag d. 18. oktober kl. 20.00  
Store VEGA, Enghavevej 40, 1674 København V  
Billetpris: 325 kr. + gebyr  
Billetsalget starter fredag den 15. februar kl. 10.00 via vega.dk og Ticketmaster